钦定古今图书集成/明伦汇编/氏族典/第234卷 > 张霸
## 钦定古今图书集成/明伦汇编/氏族典/第234卷 > 张霸

按《后汉书张霸传》：“霸字伯饶，蜀郡成都人也。年数岁
而知孝让，虽出入饮食，自然合礼，乡人号为张曾子。
七岁通《春秋》，复欲进馀经。父母曰：‘汝小，未能也’。霸曰：
‘我饶为之’。故字曰饶焉。后就长水校尉樊儵受严氏
《公羊春秋》，遂博览五经。举孝廉、光禄主事，稍迁，永元
中为会稽太守，表用郡人处士顾奉、公孙松等，其馀”
有业行者，皆见擢用。郡中争厉志节，习经者以千数，
道路但闻诵声。初，霸以樊儵删《严氏春秋》，犹多繁辞，
乃减定为二十万言，更名张氏学。霸始到越，贼未解，
郡界不宁，乃移书开购，明用信赏，贼遂束手归附，不
烦士卒之力。童谣曰：“弃我戟，捐我矛，盗贼尽，吏皆休。”
视事三年，遂上病。后征，四迁为侍中。时皇后兄虎贲
中郎将邓骘当朝贵盛，闻霸名行，欲与为交，霸逡巡
不答，众人笑其不识时务。后当为五更，会疾卒，年七
十。将作大匠翟酺等与诸门人追录本行，谥曰“宪文。”
中子楷。